ປີ 2022 ເປັນປີທີ່ມີຄວາມຫມາຍຄວາມສໍາຄັນຕໍ່ ພັກ, ລັດຖະບານ ແລະ ປະຊາຊົນຈີນທຸກທົ່ວໜ້າ, ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 20 ຂອງພັກກອມມູນິດຈີນຈະຈັດຂຶ້ນໃນທ້າຍປີ 2022 ຕາມການຄົ້ນຄວ້າພິຈາລະນາ ແລະ ຮັບຮອງເອົາມະຕິຕົກລົງກ່ຽວກັບການໄຂກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 20 ຂອງພັກ ໃນໂອກາດຈັດກອງປະຊຸມຄົບຄະນະຄັ້ງທີ 6 ຂອງຄະນະກໍາມະການສູນກາງພັກກອມມູນິດຈີນສະໄໝທີ 19 ໃນຕົ້ນເດືອນພະຈິກ 2021 ທີ່ຜ່ານມາ. ກອງປະຊຸມໃຫຍ່ຄັ້ງທີ 20 ຂອງພັກກອມມູນິດຈີນ ເປັນເຫດການສໍາຄັນໜຶ່ງໃນຊີວິດການເມືອງຂອງພັກ ແລະ ປະເທດຊາດ, ເຊິ່ງຈະມີຜູ້ແທນຈຳນວນ 2300 ສະຫາຍທີ່ໄດ້ຜ່ານການຄັດເລືອກ ແລະ ໄດ້ຮັບຄວາມໄວ້ເນື້ອເຊື່ອໃຈຈາກ ສະມາຊິກພັກກອມມູນິດຈີນ ຈຳນວນ 95 ລ້ານກວ່າສະຫາຍໃນທົ່ວປະເທດ ເຂົ້າຮ່ວມກອງປະຊຸມດັ່ງກ່າວ ເພື່ອພ້ອມກັນຄົ້ນຄວ້າປຶກສາຫາລື ແລະ ຮັບ ຮອງເອົາບັນຫາທີ່ສຳຄັນຂອງພັກ ແລະ ຂອງຊາດ, ກໍານົດທິດທາງແຜນການໃນຕໍ່ໜ້າ, ລົງຄະແນນເລືອກເອົາຄະນະບໍລິຫານງານສູນກາງພັກຊຸດໃຫມ່ ແລະ ບັນດາການນຳຂອງອົງຈັກການຈັດຕັ້ງທີ່ສຳຄັນຂອງພັກກອມມູນິດຈີນ. ປັດຈຸບັນ, ສະມາຊິກພັກ, ພະນັກງານ, ທະຫານ, ຕໍາຫລວດ, ຊາວໜຸ່ມ, ເຍົາວະຊົນ ແລະ ປວງຊົນຊາວຈີນທຸກທົ່ວໜ້າ ພວມພ້ອມພາກັນສ້າງຂະບວນການ, ແຂ່ງຂັນກັນສ້າງຜົນງານຂໍ່ານັບຮັບຕ້ອນກອງປະຊຸມໃຫຍ່ຜູ້ແທນທົ່ວປະເທດຂອງພັກກອມມູນິດຈີນຄັ້ງທີ 20 ຢ່າງເປັນຂະບວນຟົດຟື້ນ.
ເມື່ອຮອດວັນທີ 1 ກໍລະກົດ 2022, ກໍ່ຈະເປັນວັນປະກາດການສ້າງຕັ້ງພັກຄອມມູນິດ ຈີນ ຄົບຮອບ 101 ປີ. ການສ້າງຕັ້ງພັກຄອມມູນິດຈີນ ແມ່ນເປັນການເປີດສັງກາດໃໝ່ ໃນປະຫວັດສາດ ຈີນ ທີ່ມີອົງການຈັດຕັ້ງພັກ ເປັນແກນນໍາ ຂອງປະຊາຊົນ ໃນການຕໍ່ສູ້ ເພື່ອກອບກູ້ກຽດສັກສີ ແລະ ພະຍາຍາມຟື້ນຟູຄວາມຈະເລີນຮຸ່ງເຮືອງຂອງປະເທດຊາດຈີນຄືນໃໝ່. ນັບຕັ້ງແຕ່ມື້ທີ່ໄດ້ກໍ່ຮ່າງສ້າງຕົວ ເປັນຕົ້ນມາ, ພັກຄອມມູນິດຈີນ ໄດ້ສຸມທຸກຄວາມພະຍາຍາມໃນການປັບປຸງ ບໍາລຸງສ້າງໃຫ້ພັກຄອມມູນິດຈີນ ມີຄວາມເຂັ້ມແຂງ ໜັກແໜ້ນທາງດ້ານແນວຄິດ ທິດສະດີ, ເສີມຂະຫຍາຍບົດບາດການນໍາພາຂອງພັກ ເພື່ອເຕົ້າໂຮມຄວາມສາມັກຄີປະຊາຊົນຈີນບັນດາເຜົ່າໃຫ້ເປັນປຶກແຜ່ນ, ໃຫ້ມີຄວາມເປັນເອກະພາບຢ່າງແໜ້ນແຟ້ນ, ເປັນອັນໜຶ່ງອັນດຽວກັນ ໃນການຕໍ່ສູ້ກູ້ຊາດ, ເພື່ອຄວາມເປັນເອກະລາດແຫ່ງຊາດ ແລະ ສະຖາປະນາປະເທດ ສາທາລະນະລັດ ປະຊາຊົນຈີນ ໃນວັນທີ 1 ຕຸລາ 1949. ຈາກນັ້ນກໍໄດ້ ສືບຕໍ່ນໍາພາປະຊາຊົນ ຈີນ ໃນການສ້າງສາພັດທະນາເສດຖະກິດ-ສັງຄົມຂອງປະເທດ ທີ່ຕ້ອງໄດ້ຕໍ່ສູ້ຜ່ານຜ່າຄວາມຫຍຸ້ງຍາກສັບສົນຂອງສະພາບ ແລະ ວິກິດການພາຍໃນປະເທດ ລວມທັງສະພາບແວດລ້ອມຂອງພາກພື້ນ ແລະ ສາກົນ ທີ່ມີການປ່ຽນແປງຢ່າງສັບສົນ ຊຶ່ງມີທັງການຮ່ວມມື, ການແກ່ງແຍ່ງແຂ່ງຂັນ ແລະ ການກົດດັນປິດລ້ອມ.
ນັບແຕ່ກອງປະຊຸມໃຫຍ່ຄັ້ງທີ 18 ຂອງພັກກອມມູນິດຈີນເປັນຕົ້ນມາ, ທ່ານ ສີ ຈິ້ນຜິງ, ເລຂາທິ ການໃຫຍ່, ປະທານປະເທດ ສປ ຈີນ ໄດ້ກຳແໜ້ນທ່າຂະຫຍາຍຕົວຂອງ ສປ ຈີນ ແລະ ຂອງໂລກໃນໄລຍະໃຫມ່, ຕໍ່ສະພາບການຂອງພາກພື້ນ ແລະ ໂລກ ທີ່ມີການຜັນແປໄປຢ່າງໄວວາ ແລະ ສະຫລັບສັບຊ້ອນ ທ່ານ ສີ ຈິ້ນຜິງ ໄດ້ຄົ້ນຄິດທິດສະດີ ແລະ ພຶດຕິກຳທີ່ສຳຄັນຕ່າງໆ ເພື່ອເປັນບ່ອນອີງໃຫ້ແກ່ການວາງຍຸດທະສາດ ແລະ ແນວ ທາງການຕ່າງປະເທດ ກາຍມາເປັນ ແນວຄິດການຕ່າງປະເທດ ສີ ຈິ້ນຜິງ. ແນວຄິດການຕ່າງປະເທດ ສີ ຈິ້ນຜິງ ເກີດມາຈາກການສົມທົບກັນຢ່າງກົມກຽວ ແລະ ວິທະຍາສາດ ລະຫວ່າງ ຫລັກມູນພື້ນຖານຂອງທິດສະດີມາກ ແລະ ບົດຮຽນຈາກພຶດຕິກໍາຕົວຈິງຂອງການທູດປະເທດໃຫຍ່ຕາມສີສັນສະເພາະຂອງຈີນ. ແນວຄິດການຕ່າງປະເທດ ສີ ຈິ້ນຜິງ ໄດ້ສືບທອດມູນເຊື້ອທາງດ້ານທິດສະດີການຕ່າງປະເທດຂອງ ສປ ຈີນ, ພ້ອມທັງພັດທະນາ ແລະ ປະດິດຄິດຄົ້ນຂຶ້ນໃຫມ່ ໂດຍອີງໃສ່ສະພາບການຂອງຍຸກສະໄໝ. ນອກນັ້ນ, ຈຸດພິເສດ ແລະ ຄວາມມັກຮັກສ່ວນຕົວຂອງ ທ່ານ ສີ ຈິ້ນຜິງ ເປັນປັດໃຈສຳຄັນເຮັດໃຫ້ເກີດມີແນວຄິດການຕ່າງປະເທດ ສີ ຈິ້ນຜິງ, ທ່ານ ສີ ຈິ້ນຜິງ ເປັນຄົນທີ່ມັກອ່ານ ແລະ ຄົ້ນຄວ້າຮໍ່າຮຽນເຮັດໃຫ້ເພິ່ນມີຄວາມຮູ້ທີ່ກວ້າງຂວາງ ແລະ ເລິກ ເຊິ່ງ, ສາມາດນໍາມາຫມູນໃຊ້ເຂົ້າໃນໜ້າທີ່ວຽກງານ ແລະ ຊີວິດປະຈຳວັນຂອງເພິ່ນໄດ້ເປັນຢ່າງດີ.